SL Uradni list Evropske unije C 222/5

Sporočilo Komisije o ukrepih, ki jih je sprejel skupni odbor Evropske unije in Islamske republike Mavretanije, ustanovljen s Sporazumom o partnerstvu v ribiškem sektorju med Evropsko skupnostjo in Islamsko republiko Mavretanijo, ki vključuje protokol, ki določa ribolovne možnosti in finančni prispevek iz navedenega sporazuma

2013/C 222/04

Novi protokol k Sporazumu o partnerstvu v ribiškem sektorju med Evropsko skupnostjo in Islamsko republiko Mavretanijo (1) se začasno uporablja od dneva njegovega podpisa, tj. od 16. decembra 2012. Pokriva obdobje dveh let, ki se je začelo z dnem podpisa (2).

Skupni odbor Evropske unije in Islamske republike Mavretanije iz člena 10 Sporazuma o partnerstvu v ribiškem sektorju se je sestal 19. in 20. februarja 2013 v Parizu. V skladu s členom 4 protokola lahko skupni odbor sprejema ukrepe za pregled ribolovnih možnosti in prilagoditev finančnega prispevka.

Na podlagi člena 10 Sporazuma o partnerstvu v ribiškem sektorju in člena 4 protokola sta se pogodbenici dogovorili o nekaterih ukrepih glede izvajanja protokola in njegovih prilog. Ti ukrepi so bili vneseni v zapisnik skupnega odbora, nato pa se je o ukrepih, ki zadevajo spremembe v zvezi z ribolovnima kategorijama 2 in 3, razpravljalo z izmenjavo pisem.

Zaradi preglednosti bi bilo treba vse zainteresirane strani seznaniti z ukrepi skupnega odbora, zato je treba navedene ukrepe objaviti v Uradnem listu Evropske unije. Poleg tega je prerazporeditev ribolovnih možnosti med ribolovnima kategorijama 6 in 5 hkrati zajeta v predlogu uredbe Sveta o spremembi Uredbe Sveta (EU) št. 1259/2012.

Naslednji ukrepi se uporabljajo od 20. februarja 2013:

I. Ribolovna kategorija 1: plovila za lov na rake, razen rarogov in rakovic

1. Prilov ne sme presegati 4 % glavonožcev, 15 % rib in 10 % rakovic. Ta prilov se izrecno navede v ribolovnem ladijskem dnevniku.

2. Za dovoljeni prilov rib v skladu s prvim odstavkom velja dajatev v naravi po stopnji 2 % takega prilova, ne glede na vrsto.

3. Prag za plovila, ki imajo dovoljenje, da istočasno lovijo zahodno od črte, ki leži 6 navtičnih milj od označbe za plitvino južno od zemljepisne širine 19°00′00″ S, se dvigne z 10 na 12 za namene obrazcev protokola za to kategorijo (3).

II. Ribolovna kategorija 2: plovila z vlečno mrežo (nezamrzovalna) in plovila s pridnenimi parangali za ribolov senegalskega osliča

1. Ribolovno območje se razširi: — južno od zemljepisne širine 19°15′60″ S do zemljepisne širine 17°50′00″ S: zahodno od črte, ki leži 18 navtičnih milj od označbe za plitvino, — južno od zemljepisne širine 17°50′00″ S: zahodno od črte, ki leži 12 navtičnih milj od označbe za plitvino.

2. V obdobjih biološke obnovitve za ribolov glavonožcev: — južno od zemljepisne širine 19°15′60″ S (Rt Timiris) do zemljepisne širine 17°50′00″ S (Nouakchott) je ribolov prepovedan od črte, ki leži 18 navtičnih milj od označbe za plitvino, — južno od zemljepisne širine 17°50′00″ S (Nouakchott) je ribolov prepovedan od črte, ki leži 12 navtičnih milj od označbe za plitvino.

III. Ribolovna kategorija 3: plovila za ribolov pridnenih vrst, razen senegalskega osliča, z orodji, ki niso vlečne mreže

1. Ribolovno območje se razširi južno od zemljepisne širine 19°21′00″ S od črte, ki leži 3 navtične milje od označbe za plitvino.

2. V obdobjih biološke obnovitve za ribolov glavonožcev je južno od zemljepisne širine 19°15′60″ S (Rt Timiris) ribolov prepovedan od črte, ki leži 3 navtične milje od označbe za plitvino.

IV. Ribolovna kategorija 4: rakovice

Ribolovno območje se razširi južno od zemljepisne širine 17°50′00″ S, zahodno od črte, ki leži 12 navtičnih milj od označbe za plitvino.

V. Ribolovna kategorija 5: plovila za ribolov tunov s potegalkami in ribolovna kategorija 6: plovila za ribolov tunov z ribiškimi palicami in plovila s površinskimi parangali (4)

Tri dovoljenja za ribolov z ribiškimi palicami se iz ribolovne kategorije 6 prenesejo na ribolovno kategorijo 5. Število plovil z dovoljenjem za ribolov za ribolovno kategorijo 5 je tako 25 plovil za ribolov tunov s potegalkami, za ribolovno kategorijo 6 pa 19 plovil za ribolov tunov z ribiškimi palicami in plovil s površinskimi parangali.

VI. Ribolovna kategorija 7: zamrzovalna plovila z vlečno mrežo za pelagični ribolov

Da se olajša dostop do kanjona in zaščitijo vode, globoke manj kot 100 metrov, se ribolovno območje razširi južno od zemljepisne širine 17°50′00″ S pred močvirjem Marais de Toumbos in delto reke Senegal do črte, ki leži 15 navtičnih milj od označbe za plitvino.

(1) UL L 343, 8.12.2006, str. 4.

(2) UL L 361, 31.12.2012, str. 10.

(3) Obrazci protokola, ribolovna kategorija 1, točka 6 „Ribolovne možnosti/Pristojbine“, tretja vrstica „Pristojbine“, tretji pododstavek.

(4) Te določbe se uporabljajo s pridržkom sprejetja Uredbe Sveta o spremembi Uredbe (EU) št. 1259/2012.